b'\n_START_ARTICLE_\nRadio Ung\n_START_SECTION_\nRadio Ung Kristiansand\n_START_PARAGRAPH_\nRadio Ung Kristiansand ble opprettet 1. februar 1985, og sendte i starten 10 timer radio i uka. P\xc3\xa5 det meste (1987) var det 87 samtidige frivillige medarbeidere tilknyttet radioen. F\xc3\xb8rste redakt\xc3\xb8r i Radio Ung Kristiansand var \xc3\x98istein Rosen._NEWLINE_Da Juvente i 1995 la ned sin lokalradioaktivitet ble Radio Ung Kristiansand overtatt av Stiftelsen Samsending. Denne stiftelsen har som eneste form\xc3\xa5l \xc3\xa5 sikre en aktivitet for frivillige krefter som \xc3\xb8nsker \xc3\xa5 lage radio i Kristiansand. I den forbindelse fikk radioen sin f\xc3\xb8rste ansatte, ansvarlig redakt\xc3\xb8r og daglig leder Tore Mydland. I 1999 overtok P\xc3\xa5l Lomeland som daglig leder, og ble etter hvert ansatt i full stilling._NEWLINE_Radio Ung sendte i 2009 37 timer i uken p\xc3\xa5 FM 106,9 MHz. Sendingene ble laget av omkring 30 frivillige medarbeidere, og det ble laget programmer som Topp 30, Bluestimen, P\xc3\xa5 plakaten, Showtime (filmprogram) m.fl._NEWLINE_Radio Ung Kristiansand ble nedlagt 31. desember 2009, og gjenoppsto 1. januar 2010 som Radio S\xc3\xb8r p\xc3\xa5 ny frekvens, FM 98,6 MHz, med sendinger d\xc3\xb8gnet rundt.'